Þórhildur Gyða Arnarsdóttir, sem varð fyrir ofbeldi og grófri kynferðislegri áreitni af hálfu landsliðsmanns í knattspyrnu á skemmtistað fyrir fjórum árum, segir að lögmaðurinn sem bauð henni að skrifa undir þagnarskyldusamning og fá greiddar miskabætur hafi verið á vegum Knattspyrnusambands Íslands. KSÍ vísaði því á bug í yfirlýsingu í gærkvöld.
Viðtalið við Þórhildi í sjónvarpsfréttum RÚV í gærkvöld hefur vakið mikla athygli. Hún greindi meðal annars frá því að hún hefði fengið símtal frá lögmanni sem hefði boðið henni að koma á fund hjá KSÍ með stjórnarmönnum og umræddum leikmanni. Þessi lögmaður hefði spurt hvort hún væri tilbúin að skrifa undir þagnarskyldusamning og fá greiddar miskabætur. Þórhildur sagði nei.
Knattspyrnusamband Íslands sendi frá sér yfirlýsingu í gærkvöld þar sem tekið var fram að umræddur lögmaður hefði ekki verið á vegum KSÍ. Yfirlýsingin var stutt og því ekki hafnað að til hefði staðið að halda þennan fund.
Þórhildur segir í samtali við fréttastofu í dag að þessi lögmaður hafi kynnt sig sem lögmaður leikmannsins þegar hann hafði samband. Hann hafi verið að fiska eftir upplýsingum um hvað hefði átt sér stað og hvernig ofbeldið hefði verið. Hún hafi í framhaldinu sett sig í samband við réttargæslumann sinn sem hafi aflað sér frekari upplýsinga um málið og hann síðan tjáð henni að umræddur lögmaður hefði verið á vegum KSÍ.
Þórhildur segir að það hafi síðan verið á fundi hennar og annars lögmanns, sem var lögmaður leikmannsins, þar sem sátt náðist. Leikmaðurinn játaði það sem Þórhildur sagði hann hafa gert sér og greiddi henni miskabætur.
Ekki náðist í Guðna Bergsson, formann KSÍ.
Kona sem varð fyrir ofbeldi og grófri kynferðislegri áreitni af hálfu landsliðsmanns í knattspyrnu segir að lögmaðurinn sem bauð henni að skrifa undir þagnarskyldusamning hafi verið á vegum KSÍ. Knattspyrnusambandið vísaði því á bug í yfirlýsingu í gærkvöld.